
Van egy pillanat, közvetlenül az ébredés előtt, amikor még nem tudjuk, kik vagyunk, hol vagyunk. Abban a töredékmásodpercben nem létezik név, lakcím, társadalmi rang vagy múltbéli bűn. Csak a létezés tiszta, súlytalan érzete van. Aztán ránk nehezül a takaró, eszünkbe jutnak a számlák, a tegnapi viták és a holnapi félelmek – és visszabújunk a jelmezünkbe, amit az adott életünknek hívunk.

Ez a könyv arról a pillanatról szól, ami a jelmezek előtt, után és között van.

Egy nyugdíjas mérnök precizitásával és egy örök kereső alázatával próbáltam megrajzolni azt a láthatatlan térképet, amelyen mindannyian utazunk. A történet hét állomása nem csupán hét különböző kor és sors, hanem a lélek hét kisebb - nagyobb leckéje – a 17.-ik századi kolostoroktól a modern Brüsszel üvegpalotájáig. 

Ahogy a fehér fény a prizmán áthaladva felbomlik a hét színre, úgy bomlik szét az egységes létezés is a tapasztalásokra és azok színeire: a túlélés mélyvörösére, a vágy narancssárgájára, az akarat citromsárgájára, a végtelen szeretet üdezöldjére, a kimondott szó égszínkékjére, a látás ibolyájára és a megértés hófehér tiszta ragyogására.

Nem tanítani akarok! 

Nem kinyilatkoztatni!

Csupán elképzeltem, majd itt elmesélem, milyen érzés, amikor a végtelen „Óceánból” kiszakad egy „Csepp”, hogy megtapasztalja a sűrű anyagot. Hogy érezze a vályogház hidegét, a selyem érintését, a láncok súlyát és a szabadság szédítő magasságát.

Kedves Olvasó! Amikor kezedbe veszed ezt a könyvet, benne a lazán összefüggő rövid kis történetekkel, kérlek, felejtsd el egy kicsit a saját nevedet, a saját kilétedet. Engedd meg magadnak, hogy te légy Csöpike. Merülj el az Életbölcső melegében, küzdj az Életmag erejével, és ne félj a sártól, mert csak abban tudunk gyökeret ereszteni.

[image: ]Mert bár a test véges, a tapasztalat örök. És a végén, amikor a hetedik hazatérés után megpihenünk, rájövünk arra, amit valahol mélyen mindig is tudtunk:

Soha nem voltunk külön az Óceántól.

Köszönettel a szerző.

​​Prológus

[image: ]– Drága Csöpike! – szólt az egyik idős, megfontolt csepp. – Ez lesz az első utad az iskolába, ahol elkezded a tanulást.


Csöpike kíváncsian, de némi  fé  lelemmel nézett az Öreg Lélekre.

– Mi az hogy iskola? És mit fogok ott tanulni? – suttogta megszeppenten.

– Az Iskola, az a lenti di   menzió - amit ott Földnek hívnak. Az a sűrű anyag világa – felelte az Öreg Lélek lágyan. – Ott nem leszel ilyen lebegően könnyű és gondtalanul áttetsző, mint itt. Ott súlyod lesz, és bizony-bizony, korlátaid lesznek. 

Az Öreg Lélek megállt a Fátyol szélén. Csöpike érezte az alant kavargó sűrű homályt, amit anyagnak hívtak.

– Ne feledd – mondta az Öreg –, odaát egy hármas börtönbe, vagy ha úgy tetszik, templomba lépsz, amely az embereket alkotó test + lélek + szellem által formálódott EGYség. A test lesz a porhüvelyed, a hordozód, ami egymagában csak élettelen anyag, amíg te, az energiacsomag ami vagy, a kis Csepp, bele nem költözöl. 

– És én fogom irányítani? – kérdezte Csöpike félve.

- Nem, drága kis lélek. A test a szellem parancsait követi. A gondolat a gyeplő, a test a paripa, a lélek pedig az utas, aki csendben figyeli az utat. Ahogy az élőlények fejlődnek, nőnek a születésük után, a szellemük egyre többet tanul, egyre jobban tágul. A lélek csak jóformán mint megfigyelő vesz részt a folyamatokban. De ő is – vagyis mi – fejlődik / fejlődünk, hiszen rengeteg tapasztalatot szerzünk és ezáltal tanulunk. A lélek csak az érzéseinek halk szavával képes üzenni a testnek és a szellemnek. Mert ha a lélek ép és boldog, akkor jól működik a fizikai test is, és a szellem is. És amint majd megtapasztalhatod, a test véges, de a lélek ÖRÖK!  

– És a szellem? Azzal mi lesz?

Az Öreg Lélek elmosolyodott a – talán buta? Vagy naív? –  kérdésemre. 

– A szellem, drága Csöpikém, az a lenti - a Fátyolon túli Iskola tulajdona. Ő az a közvetítő réteg, amely értelmezi a fizikai világot a lélek számára. Amikor a test meghal, a szellem – azaz az adott élet emlékei, tudása, egója, tapasztalata és személyisége – lassan feloldódik, mint ahogy a ruhád majd leveted odaát a nap végén. Csak a tapasztalat esszenciája marad meg, amit te, a lélek, hazahozol ide az Óceánba. Tehát a szellem abban a földi formában nem örök, de a gyümölcse, örökké a részed marad. És a következő “leszületésednél” - vagyis amikor majd ismét lemész az iskolába -, fog majd újrahasznosulni.

- Többször is át kell mennem a Fátyolon? - álmélkodott Csöpike.

- Igen. - válaszolt megfontoltan az Öreg Lélek. - Az elsődleges tananyag hét nagy lépcsőfokból áll. Ezeket elsősorban meg kell tapasztalnod. Meg kell értened a mibenlétüket és a jelentésüket. Meg kell tanulnod, mit jelent csupán Létezni, aztán meg kell ismerned az Érzések viharait. Meg kell tapasztalnod a Tettek súlyát, majd a Szeretet erejét. Meg kell találnod a saját hangodat, hogy Mondj valamit a világnak, és fel kell nyitnod a belső szemedet, hogy valóban Láss.

– És mi a hetedik lépcső? – kérdezte Csöpike.

– A hetedik a legnehezebb: a Megértés. Amikor rájössz, hogy minden fájdalom és minden öröm csak azért volt, hogy felismerd: soha nem voltál külön az Óceántól. Mindenkinek más a sorsa, más a "tananyaga", de a cél ugyanaz: a lenti sötét sárban is meglelni a fényt.

A többi Csepp ünnepélyes némasággal vette körül a megszeppent Csöpikét ... a búcsú néma súlya nehezedett rájuk.  Mindnyájan nagyon szomorúak voltak, bár próbálták titkolni a fiatal kis csepp előtt. Hiszen most útjára kell engedjék a kis társukat.

Egy olyan útra, amelyen sok tanulnivaló vár rá. És nagy jellembeli változások, hiszen ez az iskola célja.

Az idős cseppek tudták, hogy a változás mindig fájdalommal jár. De a szomorúságuk fő oka az volt, hogy tudatában voltak, hogy minél nagyobb lesz a változás, annál nagyobb fájdalom fogja érni a kis társukat.

–  Jó okulást kívánunk neked! – visszhangozták kórusban.

Majd elengedték újdonsült társukat. Csöpike már nem látta a cseppeken elhatalmasodó bánatot. Csak a zuhanást érezte. A Fátyol átszakadt, és a sötétség, ami rázárult, nem volt üres. 

[image: ]

[image: ]Sűrű volt, meleg, lüktető és végtelenül barátságos. Ebben a sötét, belső óceánban nem volt fent és lent, csak az Áramlás létezett. Csöpike nem érezte a súlyát. Csak a hívást érezte, ami nem tűnt követelőzőnek, inkább mennyei jókat ígérőnek.

Körülötte millió és millió hasonló kis fénycsepp lüktetett. De ők nem ellenségek voltak, nem is vetélytársak, sokkal inkább csak társak egy hatalmas, szakrális versenyfutásban. Bár ebben nem az volt a lényeg, hogy ki ér be elsőnek.

Mindannyian ugyanazt a szirénéneket hallották, ugyanazt a hívást követték.

– Gyorsabban! – suttogta az ösztön. – A Mindenség kapuja nemsokára megnyílik valakinek!

Csöpike érezte, ahogy az energiaburka megnyúlik, ahogy a szándéka egy ostorszerű farokká válik, ami élénk csapkodással előrehajtja a meleg, sós közegben. 

Ez volt az ő első "óceánja" ebben a világban. Itt még nem volt neve, nem volt múltja, csak egyetlen, égető vágya: megérkezni.

Aztán, bár sötét volt, meglátta.

A távolban egy hatalmas, derengő, rózsaszín gömb emelkedett ki a semmiből. Olyan volt, mint egy puha, meleg, hívogató bolygó, ami saját fényt áraszt. Ahogy közelebb ért, látta, hogy a felülete nem sima: milliónyi apró, lüktető csilló táncolt rajta, és mindenütt apró, aranyló fényű ajtócskák vártak, mindegyikük csukva, akár egy szorosra zárt szem.

Csöpike abbahagyta a farokcsapkodást, és lelassított. A többi fényecske is odaért. Ott tolongtak a hatalmas fal előtt, vibráltak a várakozástól. Mindenki a saját ajtaját kereste. Volt, aki nekifeszült a falnak, de az bár puha volt, meleg, de azért áthatolhatatlan, és nem nyílt ki neki. Volt, aki elhalványult és hagyta, hogy az ár visszasodorja a felejtésbe.

Csöpike megállt egy ajtó előtt. Nem volt rajta kilincs, nem volt rajta név, nem volt rajta semmi jel. De az ajtó vibrálása pontosan megegyezett az ő belső rezgésével.

– Ez az – suttogta neki búgó hangon a Mindenség. – Te vagy a kiválasztott!

Ebben a pillanatban Csöpike megértette: ahhoz, hogy bejusson, el kell hagynia mindent, amit eddig magáról tudott. El kell hagynia a gyorsaságát, a farkincáját, az úszás szabadságát. Meg kell halnia mint vándor, hogy megszülethessen mint ígéret.

Az ajtó egy halk, cuppanásnak beillő sóhajjal kinyílt. Csöpike nem habozott. Hagyta magát beszippantani a rózsaszín vákuum által, a ragyogásba, és abban a szent pillanatban, ahogy az ajtó bezárult mögötte, a régi énje megszűnt létezni.

Ebben a dimenzióban vége volt az ő itteni létezésének, a mostani formájában.

És miközben odakint millióan maradtak a meleg sötétben, a hatalmas meleg, rózsaszínű gömb az egyetlen utasával felszállt, és elúszott.

Odabent, a Mindenségben megkezdődött a metamorfózis. A csendben valami elkezdett osztódni. Valami elkezdett emlékezni a jövőre.

[image: ]

Odabent, a rózsaszín falak oltalmában, az idő megszűnt létezni. Vagy inkább más ritmust vett fel? 

Csöpike, aki eddig csak egyetlen kis energiacsomag volt, most különös dolgot tapasztalt: eggyé vált az őt befogadó Mindenséggel. Nem tudta, hol van az ő kezdete és hol a vége, hol kezdődik a Mindenség?

A kettőből EGY lett!

De aztán rövid idő múlva, az EGYből ismét kettő lett, a kettőből négy, majd nyolc... Minden egyes osztódás egyfajta „emlékezés” volt. A sejtjei nemcsak újabb sejteket építettek az anyagból, hanem beleírták az elődök történeteit, a föld illatát és a túlélés ősi kódjait. És az információ továbbadásának minden csínját-bínját.

Ez volt a nehezedés időszaka. A csepp, amely eddig súlytalanul lebegett az égi óceánban, most elkezdte érezni a gravitációt. A formálódó málnaszem alján, ott, ahol a lélek legmélyebben horgonyoz le az anyagba, egy vöröses fény kezdett pislákolni.

Ez volt a gyökéreresztés pillanata.

Az a gyökér, amelynek a finom szálacskái bekúsztak ennek az új világnak a bársonyos, éltető felszínébe.

– Ez lesz a te éltető energetikai gyökered ebben a Mindenségben és a biztonságban.

Csöpike ekkor már nem emlékezett a farkincájára, sem a rózsaszín falon az ajtóra. Most már annyit tudott, hogy ő bár EGY, azért benne van minden egyes új osztódásnak a minden sejtjében. Érezte, hogy az idő múlásával sejtjei száma iszonyatos módon szaporodik.

Aztán valamikor megérezte, hogy szeme is van. Csodálkozva kinyitotta. De semmit nem látott, csak a megnyugtató, meleg sötétséget. 

Így hát ismét lehunyta szemeit, és élvezte a Mindenséget.

Később érezte, hogy füle is van: meghallotta  a lüktetést – egy hatalmas, külső szív dobogását, amiről valamiképpen tudta, hogy ez az ő otthona hangja. 

Hallott más hangokat is: Anya testének a moraja olyan volt számára, mint az ébredező valóság: mikor biztonságos, néha–néha félelmetes.

Valahonnan a nagyon–nagyon távolról, ami már az ő világán túlról érkezett, volt hogy suttogást hallott. Vagy zenét? Vajon ez volt a szférák zenéje?

A növekedés folyamatos volt. De annyira, hogy a kilenc földi  hónapnyi sötét álmodás után a világ hirtelen túl szűk lett. Az égi óceán tágassága már csak egy halványuló álom volt. A végtelen tudat lassan bele tömörödött egy apró, rózsaszín, ráncos testbe.

És megkezdődött a katasztrófa! Csöpike számára a világa nagyon szűk lett. Nem az élettere zsugorodott össze, hanem a teste lett túl nagy ehhez a világhoz. A falak, amik eddig óvták, most ellenségessé váltak és préselni, kényszeríteni kezdték valami ismeretlen felé. 

A víz, ami eddig éltette, elfolyt. Most a „nehezedés” uralt mindent. Csöpike megértette: eljött az evilági életének a vége: pontosan úgy, ahogy elhagyta az életmag létét az életbölcsőért, hogy egy új létformát öltsön magára, most el kell hagynia az anyaméh „óceánját” is, hogy megszülessen valami újként, valami elképzelhetetlenbe. 

Ahogy a szülőcsatorna szorítása fokozódott, Csöpike még utoljára érezte az anya rezgéseit.  De már érezte a kinti világ ridegségét is. A szűk csatorna végén nem rózsaszín fény várta, hanem valami vakító, hideg és éles.

Nemsokára egy a hasa táján érzett, hatalmas, égető fájdalommal végződött ez a léte, és kezdődött az  következő világbeli léte.

És ekkor felsírt a lelke. De az nem a fájdalomtól, hanem a felismeréstől: a Csepp megérkezett a túlsó partra. 

A sárba. 

A földműves család vályogházának hűvösébe.

Még utoljára érezte az anya végtelen megkönnyebbülését és aztán a saját kapaszkodását, amint egy vékony, meleg fényszállal a Földhöz kötődik.

​​Gyökércsakra 

(stabilitás, túlélés, alapok): A színe: vörös. 

Ez a csakra a fizikai munkához, a földdel, a természettel és az alapvető létfenntartással kapcsolatos hivatásokhoz köthető. Ide tartozhatnak aki a fizikai biztonság és stabilitás megteremtésén dolgoznak, akik a társadalom működéséhez, és a „gyökerekhez” való visszatérést jelképezik..


Ha a  gyökércsakra energiája blokkolt vagy gyenge, az bizonytalanságot, szorongást és a jövőtől való félelmet okozhat a munkában, míg a túlműködés túlzott ragaszkodást a materiális javakhoz vagy a változások elutasítását eredményezheti.


[image: ]



​​1720 - Valahol Magyarországon

A falu szélén, ott, ahol a megművelt földek lassan átadták helyüket a sötétlő erdőnek, magányosan állt egy alacsony, roskatag házikó. Az ólomszürke égbolt mintha rátelepedett volna a tájra, a fák csupasz ágai vádlón meredtek a semmibe, miközben a nyirkos szél könyörtelenül rázta a kopott zsalukat. 

A felvilágosodás hajnalán, az 1700–as évek szigorú rendjében, egy bánatos, késő őszi reggelen, amikor az ólomszürke felhőréteg, már egy hete nem tágított a vidékről, és a sár nehéz súlyként tapadt minden bocskorra, mintha a föld nem akarná kiengedni a markából, amit már elkapott, egy új élet érkezett a vályogból épült falak közé.

[image: ]

Az éjszaka még nem múlt el egészen de már kezdte átadni a helyét a sötét szürkeségnek.

A hideg alattomosan kúszott be az ajtó és az ablak  résein, és a döngölt agyagpadlón megtelepedett a nyirkosság. A szobában mindössze a kemence vörös parazsa adott némi vöröses fényt, és két bűzösen, ingadozva füstölgő faggyúgyertya. 

A két nővér – Julianna és Ilona – a Borbála húguk  vajúdásával voltak elfoglalva. A kemencében halodó tűz fénye groteszk árnyékokat vetett a falra, de a marhahólyagból készült ablakon beszivárgó sárgás szürkeség is kezdett segíteni a házikó megvilágításában.

Borbála a szoba sarkában a deszkákból készült priccsen, a rongyokkal letakart szalmán térdelt​[1], két kezével az ágy végébe kapaszkodott. Az arca sárga volt az átvirrasztott éjszakától, szemei karikásak, a haja csapzottan tapadt az izzadt homlokára. Négy éve várt erre a pillanatra. Négy hosszú, a meddőség szégyenében töltött év után, amikor a falu szeme, a szomszédok suttogása és férje, György néma várakozása súlyként nehezedett a vállaira, most végre itt volt, itt állt a szülés küszöbén. Minden egyes fájdalmas görcsben ott volt a saját diadala: „Nem vagyok meddő! Végre megáld az Úr egy gyerekkel!”

Julianna és Ilona, mint két sötét árnyék mozogtak körülötte. Kérges kezükkel, amikben ott maradt a föld és a munka feketesége, rutinosan, de szinte szótlanul segédkeztek. 

– Nyomjad, Bori, ne sajnáld magad! – morogta Ilona, miközben egy durva, vizes ronggyal törölte le a vajúdó huga arcát. Julianna a gyertya csonkját igazította meg. Nem volt itt helye babusgatásnak, hiszen a fájdalom a paraszti lét természetes része volt, mint a vetés vagy az aratás .

Kint, az udvaron, a hideg szélben, György az istállóban átvirrasztott éjszaka után, az eresz alatt állt, izgalommal várakozva rágcsálva a pipája szárát, miközben észre sem vette, hogy az már régen kialudt. 

A tekintete a sötét, homályos ablakra tapadt. Négy év! Négy évig várta az örököst, aki átveszi majd tőle a szerszámot, aki továbbviszi a nevet, aki segít majd feltörni a makacs ugart. A várakozása feszült volt, de reményteljes.

Julianna felemelte a véres, nyálkás kis testet. Megvizsgálta, majd egy rövid pillantást vetett Ilonára. 

– Lány – mondta fojtott hangon, mintha csak egy rossz hírt közölne.

Borbála, bár alig volt ereje, elmosolyodott. Odanyúlt a gyenge kis kar felé, és a durva ujjával megérintette a kislány arcát. Neki ez a „leány” volt a világmindenség, a bizonyíték a méltóságára.

Kint György meghallotta mikor a baba felsírt. Megindult a ház felé, de a küszöbön megállt, amikor Julianna kilépett hozzá.

– Megvan, Gyuri. Egészségesnek néz ki. – mondta az asszony, de a szemét lesütötte. – Leányzó.

György megmerevedett. A keze, ami már az ajtókilincsért nyúlt, lassan vissza ereszkedett. Nem ment be. Nem nézte meg az elsőszülöttet. Csak köpött egyet a sárba, és visszafordult az istálló felé. 

Nem a várva–várt fiú érkezett meg, aki remélhetőleg a nem olyan távoli jövőben a segítségére lehetett volna a földeken, és biztonságot adhatott volna az időskori esztendőkre, hanem egy újabb éhes száj. 

Csak az elkövetkező kiadásokat látta benne: cifra ruhákat, amiket majd venni kell, és a hozományt, ami majd apasztja az amúgy is lapos családi erszényt.

A csend, ami az udvarra telepedett, gyászosabb volt, mint az idő.

Odabent az egykori Csöpike, kinyitotta a lélek szemét. Nem látott még tisztán, de érezte a döngölt padló szagát, az anya testének és szeretetének a fáradt melegét, és a messziről jövő, fagyos apai csendet, amelybe lemondás és harag vegyült. Megkezdődött az első osztály. A tananyag: a puszta létjogosultság és a szeretet megszerzése.

Eszter így egy olyan világba tanult bele, ahol a szeretet titok, a létezés pedig teher.

Nemsokára – három év múlva – mintha az ég mégis megkönyörült volna az apán, két kis öcsi is érkezett a házba, gyors egymásutánban – egy év különbséggel. 

Az apa szeme felcsillant, ha a fiúkra nézett: János és István. Bennük látta a jövőt, a birtokot, a nevet. Az anya, a nagymama és a kicsi nővérük számára viszont, ők Jancsika és Istvánka voltak.

Eszter világa végleg beszűkült a bölcső ringatása és a pelenkamosáshoz szükséges víz hordásának a szürke rutinjába. Az apa előtt Eszter árnyékká vált. 

A kislány még évekig látta az udvarukba betérő emberek teste körül a derengő, néha–néha nagy ritkán arany– és ezüstös fényben ragyogó burkokat, de biza legtöbbször szürke és piszkoskék színek gomolyogtak. A gyermeki eszével még nem igazán tudta felfogni hogy mit is lát istenigazából, de ösztönösen érezte, hogy az arany– és ezüst színekkel körülvett emberek azok, akik nem jelentenek fenyegetést számára.  

Amíg az öcsikéi még magatehetetlen kisbabák voltak, sokszor játszott a sarokban a mikor gubbasztó, mikor vidáman hancúrozó játszótársaival. Ezek a kispajtások, akik legfeljebb feleakkorkák voltak mint a kislány, mások számára láthatatlanok voltak, de a kis Eszter ennek nem volt tudatában. Ő vidáman, elfogulatlanul cseverészett velük.

Az apja számára ez nem áldás volt, hanem a téboly jele, amit veréssel vagy szigorú büntetésekkel próbált kiűzni a nemkívánt lányából. Ez sokszor esténként a sarokban térdepléssel járt, arccal a fal felé, de nemegyszer az amúgy is szűkös vacsora megvonása volt a büntetés. 

Azontúl, Eszter kezdte felfogni, hogy talán tényleg csak ő egyedül látja a vidám kis manók képében megjelenő társait, akik hol a kemence tetején üldögéltek a tirki tarka ruháikban, hol az ágy alól dugták ki a mosolygós arcukat, és nevető szemekkel csodálkoztak rá a kislány világára. Bizonyságot nyert, hogy legjobb ezt a képességet eltitkolni, és ezentúl csak halkan pusmogott velük. Azt is lehetőleg akkor, amikor ennek nem voltak szem– és fültanúi, bár az egyetlen helyiségből álló kis kunyhóban, erre elég ritkán adódott alkalom.

Tavasztól őszig, amikor már jóformán egész nap kint lehetett tartózkodni a szabadban, inkább nyílt lehetőség a kis manókkal hancúrozni. Aztán a kislány egykettőre rájött, hogy a legtöbb, a faluból ide vetődő, vele egyidős kisgyerek se látja az ő játszótársait, és egykettőre furcsán kezdtek rá tekinteni.

Az anya amúgy gyenge testét kimerítette és legyengítette a megnövekedett család ellátásával járó folyamatos és végeérhetetlen munka. Ehhez még hozzáadódott a tavasztól őszig tartó, a férjének való segítség az árendába kapott, és elég soványan termő földeken.

Ahogy tova ballagtak az esztendők, a kis Eszternek is egyre nagyobb részt kellett vállalnia a könnyebb házimunkákból.

Bár a kapálás még túlontúl megerőltető volt az amúgy is gyenge testalkata számára, de kis kezecskéi már alkalmasak voltak a gyomnövények kitépkedéséhez.

A vízhordás sem volt még neki való, de a rideg apa a büntetések alkalmazásával, egykettőre rá tudta venni a csenevész kisleányt, hogy egy kisebb vödörrel hordjon annyi vizet annak a néhány állatnak és tavasszal a palántáknak, amennyire szükségük volt a túléléshez.

De a kis Esztert gyenge fizikummal áldotta meg a sors. Kicsi volt, sovány, legtöbbször sápadt. Csak amúgy világítottak ki gyönyörű búzakék szemei a hófehér arcából, amelyen gyakran lázrózsák virágoztak. Ha túlhajszolta magát a vízhordással, vagy gyomlálással, akkor aztán napokig köhögött, felverve a kunyhó éjszakai csendjét. Ilyenkor az apja ráförmedt:

– Elhallgass te lány! Nem elég hogy etetlek–itatlak, még aludnom sem hagysz!

Ha túl beteg volt a kislány, az apa elparentálta a nagymamához, aki a faluban lakott, és aki a gyógynövények legjobb ismerőjeként volt számon tartva.

Borbála az elején még ellenállt a György drákói döntésének. De minthogy az anyjától megtanulta, ha valaki nem tud szabadon lélegezni a környezetében, a tüdeje egykettőre megbetegszik, fájó szívvel bár, de beleegyezett hogy a kislánya a nagymamájánál lábadozzon. Ebben közrejátszott az is, hogy nagyon hamar eljárt a férjeura keze. Belátta, hogy ott jó helyen van a kis Eszter, nyugodtabb környezetben gyógyulhat.

György gyakran kifakadt:

– Ajjaj te asszony! Miért ver engem az úr ilyen kehes népséggel?! Apád is a vót, te is csak egy semmirevaló vagy, osztán a jányod a te nyavalyáidat örökölte. Még szerencse, hogy a fiúk rám hasonlítanak! 

Így aztán a rideg valóság súlya lassan rátelepedett a kislány keskeny, törékeny kis vállaira. A belső fények elhalványultak, a láthatatlan barátok kezdtek elmaradozni. Az égi emlékezetet kezdte legyőzni a föld pora–sara és a mindennapi kenyérért vívott harc.

Egyetlen biztos pont maradt csupán számára: a nagymama kérges, de meleg tenyere. És a végtelen türelme!

Anna nagymama, a Borbála anyja egyedül lakott a faluban, a kis házikójában, mert jó néhány esztendővel ezelőtt az Úr magához szólította a férje urát, valami tüdő nyavalya képében, amin még a felesége sem tudott segíteni. 

Mivel a három lánya családja is eléggé kicsiny házakban lakott, a férjükkel és gyerekeikkel, Anna egyedül tengődött a házikóban, ami annak idején a család zajongásától volt hangos.

A másik két lányától való unokái már nagyobbacskák voltak. Ritkábban látta őket, hiszen a fiúk többnyire be voltak fogva a mezei munkákra, a lányok a házi teendőkbe segítettek be az anyjuknak.

Így aztán Anna többnyire egyedül volt, egyedül művelte meg a kis kertjét, és vigyázott az udvarában tébláboló szárnyasokra.

De Anna nagymama nemcsak nézte a növényeket mint általában az emberek, hanem ismerte a titkos nyelvüket is. Az összegyűjtött gyógynövényeivel és a tudásával segített a falustársakon, ha valami betegség kerülgette, kínozta őket. A hála, vagy fizettség aztán étel formájában valósult meg, úgyhogy távol állt tőle az éhezés.

Eszter nagyon szerette, mikor Anna mamával lehetett. Jó volt, mikor együtt kóborolták be a falu melletti réteket. Az öregasszony gyakran meg–megállt egy–egy jelentéktelennek tűnő növény előtt, majd türelmesen magyarázott a kisunokájának: 

– Látod, kicsi lelkem, mamáé, ez itt az útifű – mutatta kérges ujjával. – Ha elvágnád az ujjadat a sarlóval, ez a levél megállítja a vért és összeforrasztja a húst. Az Úr a  föld által a legtöbb fajta sebre megadja az írt, csak le kell hajolni érte. 

Eszter figyelte, ahogy a nagymama kosarába kerül a kakukkfű a köhögésre, a kamilla a gyulladt szemre, és a vérehulló fecskefű, aminek sárga teje a szemölcsöket mardossa le. 

Tudta melyik gyógynövény csillapítja a lázat, melyik enyhíti a vérzést, melyik csillapítja a köhögést, melyik a hascsikarást, és melyik a szorulást. 

– Az Úr mindenre adott megoldást. Csak ismerni kell a választ. A növények esetében a legfontosabb, hogy alázattal kell leszedni őket. De jegyezd meg, Eszter mamáé: minden fűszálnak lelke van. Ha tisztelettel kéred, segíteni fog. Ha csak letéped, elvész az ereje. 

Eszter ilyenkor érezte, hogy a növények körül is ott vibrál az az arany derengés, amit az embereknél látott. 

A nagymama mellett a világ már nem egy komor, ellenséges hely volt, hanem hatalmas, élő patika.

Anna mindig sok szeretettel és türelemmel, és pici sajnálkozással a szívében várta a legkisebb unokáját.

Megmutatta a kislánynak, mitől és hogyan jár serényen a rokka kereke, valamint az osztováta....  Kezei között a munka nem egy fárasztó teher volt, inkább imádsággá szelídült. Eszter csodálattal nézte és hallgatta, amint a hosszú őszi és téli estéken a rokka kereke egyenletesen duruzsol, akárcsak egy elégedetten doromboló macska. A nagymama lába ritmusra hajtotta a pedált, miközben ujjaival a szöszből vékony, erős fonalat sodort. Olyan volt ez, mintha csak a semmiből teremtené a rendet. De a legnagyobb varázslat a nehéz fa szövőszék mellett történt, mikor az Anna nagymama keze alól csak amúgy csordogált ki a vászon, amelybe beleszőtte a türelmet és a közben elhangzó varázslatos meséket is.

Miközben ebben a ritmikus csattogásban, nesszezésben és mesélgetésben elnémult a kinti világ minden zaja, a kislány végre biztonságban érezte magát.

– Nagymama! Te látod, amit én látok? – tette fel egy szép napon félénken a kérdést Eszter.

– Mit, kisunokám? – kérdezte szeretettel a nagymama, miközben megállt a munkájában.

– Ezeket a kis manókat a szövőszék tetején? A zöld kabátjukban és a piros kalapjukban. És azt a kettőt ott a kemence padkáján?

Anna nagymama elmosolyodott. A ráncai a szeme és az arca sarkaiba szaladtak.

– Már nem látom őket, édes kislányom. – felelt, miközben a tekintete a múlt ködébe révedt. – Viszont tisztán  emlékszem rájuk. Mikor akkora voltam mint te, én is láttam őket. Nekem is ők voltak a titokzatos kis barátaim. De aztán ahogy telt az idő, eltűntek a szemem elől. Arra már nem emlékszem, mikor, de egyszer csak volt–nincs, és egyedül maradtam. De bár sem azóta, sem most nem látom őket, tudom, hogy itt vannak, és vigyáznak rám. És rád is, mamáé. Most, az idő távlatából, nem is tudom, hogy ez áldás–e vagy átok? De talán mikor az Úr megajándékozott ezzel a képességgel, akkor valami olyan szándékkal tette, amit most egyelőre nem értek. De azt tanácsolom neked, hogy ezt lehetőleg ne hangoztasd úton–útfélen, mert az emberek akiknek nem adatott meg ez a képesség, görbén fognak rád tekinteni, és talán nem lesznek restek, ártani is neked.

Esztert egy hatalmas megnyugvás töltötte el. Anna nagymama volt az első személy az életében, aki nem a bolondot látta benne, hanem a lelket.

És ő volt az, aki a kis kunyhója csendjében, miközben fontak, vagy szőttek, vagy a gyógynövényeket rendezgették, hol meséket mondott, hol türelemmel tanította neki a földi tudást. 

Telt–múlt az idő, és Eszter már a nyolcadik évébe lépett. Az apja egyre gyakrabban korholta a „beteges, haszontalan” természete miatt.

Az anyja pedig már csak lopva merte a szeretetét kimutatni a lánya felé, mert ez mindig dühössé tette a férjeurát, akinek aztán egyre gyakrabban, és egyre könnyebben járt el a keze. Az apai szeretetből, vagy inkább büszkeségből (?), csak Jancsikának és Istvánkának jutott.

Ahogy telt az idő, a kislány mellkasa egyre szűkebbé vált, a lélegzetvételei rövid, kapkodó sóhajokká halkultak. 

Anna nagymama mikor látta, ahogy az unokája mellecskéje minden lélegzetvételnél ijesztően besüpped, és hallotta a tüdő mélyéről feltörő, száraz szörcsögést, ilyenkor egy tiszta, durva vászondarabot átitatott  meleg disznózsírral, amibe előzőleg morzsolt kakukkfüvet és fenyőgyantát kevert. A zsír tartotta a hőt, a gyanta pedig segített megnyitni a letapadt hörgőket.

– Ne félj, kismadaram, ez majd fellazítja a nehéz súlyt a mellkasodban – suttogta, és óvatosan, hogy meg ne égesse a kislány vékony bőrét, ráterítette a meleg borogatást Eszter szegycsontjára. Aztán egy puha, gyapjú kendővel szorosan átkötötte a törzsét, hogy a meleg befelé, a tüdő felé dolgozzon.

Majd lefektette, betakarta, és manókról, tündérekről, aranyhajú királykisasszonyokról és vitéz szegénylegényekről szóló mesékkel szórakoztatta a kisunokáját.

Eszter érezte, ahogy a zsíros kendő nehéz melege átjárja a csontjait. A gyógynövények párolgó illata felszállt az orrába, és egy rövid időre elzsibbasztotta a fájdalmat. Olyan volt ez, mintha a nagymama kezei maguk lettek volna a borogatás: melegek, vigyázóak, és az életet tartották vissza a kislány törékeny testébe. És elúszott az álom óceánon.

Egy fagyos, csontig hatoló szeles februári délutánon, mikor a nagy hó hidegétől dermedt világ miatt már napok óta nem jártak ki az emberek a házaik biztonságából, és Eszter sem volt a nagymamánál, jött a hír: Anna nagymama megcsúszott az udvar jegén, és leesett. 

Hosszú időt töltött odakint a fagyban, mire sikerült nagy nehezen, óriási fájdalmak között visszakúsznia a házikójába. Már napok óta nem kelt ki az ágyból. Ott szenvedett szerencsétlen néne étlen–szomjan, mígnem Ilona lányának feltűnt az anyja jelentkezésének a hiánya.

Átevickélt a fagyon–szélben, és megdöbbenve talált rá. Ő volt az, aki miután begyújtott, megetette–itatta az anyját, riasztotta a húgát.

Borbála minden ruhát feladott Eszterre, majd ő is jól felöltözött. Rettegve siettek a zord időben a kis házikó felé.

A kis házban a hideget már kezdte kiszorítani a kemencében pattogó tűz. 

A nagymama ott feküdt a magasra vetett ágyban, az arca olyan fehér volt, mint a frissen szőtt vászon.  Amikor meglátta az unokáját, a homályosuló szemeibe rövid időre visszatért az öröm, és a szeretet fénye. Eszter odaült a priccs szélére, és megfogta azt az immár erőtlenedő kezet, ami annyi kenyeret dagasztott, font, szőtt, gyógynövényt gyűjtött, és annyi pólyát tett a sípoló mellére.

– Drága nagymama! – csak ennyit tudott mondani, majd a kiömlő könnyeivel öntözte az Anna jéghideg, eres kezeit. – Hol fáj?

– A csípőm is fáj kislányom. De a legjobban a lelkem fáj, hogy téged itt kell hagyjalak. – Suttogta Anna, és a hangja olyan volt, mint ősszel a száraz levelek zizegése.

– Ne menj el, drága nagymama! Ki fog nekem mesélni? – zokogta fel Eszter, és a mellkasában éles fájdalom hasított bele a tüdejébe. Úgy érezte, ha a nagymama elmegy, az ő szíve is megszakad.

– Figyelj rám, kislányom, mamáé! – vonta magához közelebb a kislányt az öregasszony. – Az a fény, amit te látsz az emberek körül... ne hagyd, hogy elvegyék tőled. 

Aztán elaludt.

A két lánya csendben tett–vett a házikóban. Egy kicsit sopánkodtak, majd egy kicsit sírtak, majd Borbála elment Julianna nővére után, hogy vele is tudassák a rossz hírt, és megbeszéljék az anyjuk gondozásának a lehetőségeit.

Valamikor a hideg éjszaka folyamán, miközben az üvöltő szél dühösen rázta a házikót, Anna felébredt. Még pislákolt a tűz a kemencében, és három gyertya imbolygó fénye világította meg a házikót. 

Elrévedő tekintete a három lányán pihent, akik az ágya mellett a lócán virrasztottak, ölükben a kis Eszterrel, akit az éjszaka közepén szintén legyőzött a fáradtság és az álom.

Eszter, mintha csak megérezte volna, hogy a nagymamája még egyszer, talán utoljára megébredt, magához tért, neki is kinyílt a szeme.

– Hogy érzed magad nagymama? – kérdezte suttogva, reménnyel telt hangon. – Nem fázol?

– Most már jól, kis madárkám....  – suttogta. – Már hallom az égi osztováta csattogását. De ott nem lesz fagy, és nem fog fájni a hátam a kapálástól. 

– Ne mondj ilyeneket, nagymama! – kérlelte Eszter. És könnyeivel öntözte a dolgos kezeket.

– Ne félj, kislányom. A lélek nem vész el, csak hazamegy megpihenni.

Eszter a csendben, hogy ne ébressze meg a bóbiskoló anyját és nővéreit, tett még néhány fát a tűzre. Majd az ágy mellé húzott egy kis lócát. Leült rá, a kezébe vette a nagymamája hideg kezét, és elmélázott. Elképzelte, amint visszaadja, vissza sugározza a sok jót, amit élete folyamán a mamájától kapott. Hátha ettől megerősödik.... reménykedett a kislány.

Eszter feje a nagymama kezére hanyatlott, és a kislányt elnyelte egy különös, áttetsző álom. Nem a szobát látta már, és nem hallotta a szél üvöltését sem. Egy végtelen, gyógynövényektől tarkálló és illatozó mező közepén állt, ahol selymes volt a fű, és a meleg napfény játékosan cirogatta az arcát. A távolban egy hatalmas, fényből készült osztováta állt, melynek csattogása a méretei ellenére sem volt félelmetes, inkább olyan volt, mint egy óriási, tiszta szívverés.

Látta Anna nagymamát. 

De a nagymama már nem volt görnyedt

